นอวาก จอกอวิช

นอวาก จอกอวิช (เซอร์เบีย: Новак Ђоковић, อักษรโรมัน: Novak Đoković, ออกเสียง: [nôʋaːk dʑôːkoʋitɕ] ไฟล์:Sr Novak Djokovic.ogg; เกิด: 22 พฤษภาคม ค.ศ. 1987) เป็นนักเทนนิสอาชีพชายชาวเซอร์เบีย มือวางอันดับ 7 ของโลก เขาเป็นผู้เล่นที่คว้าแชมป์แกรนด์สแลมประเภทชายเดี่ยวมากที่สุดในประวัติศาสตร์ 24 สมัย (รวมทั้งสถิติแชมป์ออสเตรเลียนโอเพน 10 สมัย) และสถิติแชมป์เอทีพี มาสเตอร์ 1000 มากที่สุด 40 สมัย รวมทั้งเป็นผู้เล่นคนเดียวที่คว้าแชมป์เอทีพี มาสเตอร์ 1000 ครบทั้ง 9 รายการ (Career Golden Masters) ซึ่งเขายังทำสถิติคว้าแชมป์แต่ละรายการได้อย่างน้อย 2 สมัย เขายังเป็นผู้เล่นที่คว้าแชมป์เอทีพี ไฟนอล สูงสุด 7 สมัย จอกอวิชเป็นนักเทนนิสที่ครองตำแหน่งมือวางอันดับ 1 ด้วยจำนวนสัปดาห์รวมที่มากที่สุดในประวัติศาสตร์ 428 สัปดาห์ และทำสถิติครองตำแหน่งอันดับ 1 เมื่อจบฤดูกาล 8 ครั้ง และยังเป็นผู้เล่นคนเดียวในประวัติศาสตร์ที่คว้าแชมป์การแข่งขันรายการหลักของสมาคมนักเทนนิสอาชีพครบทุกรายการ (Elite Titles) ได้แก่ แชมป์แกรนด์สแลมทั้ง 4 รายการ, แชมป์มาสเตอร์ทั้ง 9 รายการ, แชมป์เอทีพี ไฟนอล และ เหรียญทองโอลิมปิก อีกทั้งยังเป็นนักเทนนิสที่ทำเงินรางวัลจากการแข่งขันมากที่สุดตลอดกาล เขาคว้าแชมป์การแข่งขันประเภทชายเดี่ยว 99 รายการ
จอกอวิชเริ่มเล่นอาชีพใน ค.ศ. 2003 และคว้าแชมป์แกรนด์สแลมครั้งแรกในออสเตรเลียนโอเพน 2008 ในทศวรรษต่อมาเป็นช่วงเวลาที่จอกอวิชแย่งความสำเร็จกับผู้เล่นอย่างโรเจอร์ เฟเดอเรอร์, ราฟาเอล นาดัล และแอนดี มาร์รีซึ่งทั้งสี่คนได้รับการขนานเป็น Big 4 แห่งวงการเทนนิสชาย เขาขึ้นสู่ตำแหน่งมือวางอันดับ 1 ครั้งแรกใน ค.ศ. 2011 ซึ่งเป็นปีที่เขาคว้าแชมป์แกรนด์สแลม 3 รายการ และแชมป์เอทีพีมาสเตอร์ 1000 อีก 5 รายการ เขาก้าวขึ้นมาเป็นผู้เล่นที่ประสบความสำเร็จมากที่สุดจนถึงปัจจุบัน โดยคว้าแชมป์แกรนด์สแลมและแชมป์มาสเตอร์ได้มากกว่าผู้เล่นคนอื่น และทำสถิติคว้าแชมป์เอทีพี ไฟนอล ติดต่อกัน 4 สมัย (ค.ศ. 2012–15) เขาประสบความสำเร็จมากที่สุดอีกครั้งใน ค.ศ. 2015 โดยเข้าชิงชนะเลิศติดต่อกัน 15 รายการ และคว้าแชมป์แกรนด์สแลม 3 รายการ, แชมป์มาสเตอร์ 6 รายการ และแชมป์เอทีพี ไฟนอล รวมทั้งมีสถิติเอาชนะผู้เล่น 10 อันดับแรกของโลกได้ถึง 31 ครั้งในปีนั้น
ต่อมาใน ค.ศ. 2016 เขาคว้าแชมป์แกรนด์สแลมได้ครบทุกรายการในอาชีพ (Career Grand Slam) หลังจากคว้าแชมป์เฟรนช์โอเพน ทำสถิติเป็นผู้เล่นชายคนเดียวในยุคโอเพน ที่ได้แชมป์แกรนด์สแลม 4 รายการติดต่อกันแบบข้ามปี (ค.ศ. 2015–16), เป็นผู้เล่นชายคนแรกนับตั้งแต่ปี 1969 ที่คว้าแชมป์แกรนด์สแลม 4 รายการติดต่อกัน, เป็นผู้เล่นคนเดียวที่คว้าแชมป์แกรนด์สแลมในพื้นคอร์ตทั้ง 3 ประเภท 4 รายการติดต่อกัน และยังทำสถิติครองตำแหน่งอันดับ 1 ด้วยคะแนนที่สูงที่สุดในประวัติศาสตร์ (16,950 คะแนน) เขาต้องพักการแข่งขันในปี 2017 จากการบาดเจ็บข้อศอกก่อนจะกลับมาคว้าแชมป์แกรนด์สแลมอีก 5 รายการระหว่างปี 2018–2020 เขายังชนะในรอบชิงชนะเลิศแกรนด์สแลมเมื่อพบกับกลุ่มผู้เล่น Big 4 มากถึง 13 ครั้งจากการพบกัน 18 ครั้งในระหว่าง ค.ศ. 2011–2020
ใน ค.ศ. 2021 เขาคว้าแชมป์แกรนด์สแลมได้ 3 รายการอีกครั้ง โดยทำสถิติคว้าแชมป์ออสเตรเลียนโอเพนเป็นครั้งที่ 9 มากที่สุดตลอดกาลสำหรับผู้เล่นชาย ตามด้วยแชมป์เฟรนช์โอเพน ทำสถิติเป็นผู้เล่นชายคนแรกในยุคโอเพนที่ได้แชมป์แกรนด์สแลมทุกรายการอย่างน้อย 2 สมัย (Double Career Grand Slam) ปิดท้ายด้วยแชมป์วิมเบิลดัน ถือเป็นผู้เล่นชายคนแรกตั้งแต่ปี 1969 ที่คว้าแชมป์แกรนด์สแลมสามรายการดังกล่าวได้ในปีเดียวกัน ใน ค.ศ. 2022 จอกอวิชตกเป็นกระแสวิจารณ์ในกรณีต่อต้านการฉีดวัคซีนโควิด-19 ส่งผลให้เขาพลาดลงแข่งขันหลายรายการรวมถึงแกรนด์สแลมออสเตรเลียนโอเพน และยูเอสโอเพน แต่เขายังคว้าแชมป์วิมเบิลดันสมัยที่ 7 รวมทั้งแชมป์เอทีพีไฟนอล
จอกอวิชสร้างประวัติศาสตร์ได้อีกครั้งใน ค.ศ. 2023 โดยคว้าแชมป์แกรนด์สแลม 3 รายการได้เป็นครั้งที่ 4 ในอาชีพ เริ่มด้วยแชมป์ออสเตรเลียนโอเพนสมัยที่ 10 ตามด้วยแชมป์เฟรนช์โอเพนซึ่งเป็นแชมป์แกรนด์สแลมสมัยที่ 23 มากที่สุดในประวัติศาสตร์ แซงหน้าสถิติ 22 สมัยของนาดัล และเป็นนักเทนนิสชายคนแรกที่คว้าแชมป์แกรนด์สแลมทุกรายการได้อย่างน้อยสามสมัยในแต่ละรายการ ปิดท้ายด้วยแชมป์ยูเอสโอเพนซึ่งเป็นแชมป์แกรนด์สแลมครั้งที่ 24 และยังทำสถิติคว้าแชมป์เอทีพี ไฟนอลสมัยที่ 7 ต่อมาในโอลิมปิกฤดูร้อน 2024 จอกอวิชกลายเป็นนักเทนนิสชายที่อายุมากที่สุดที่คว้าเหรียญทองในประเภทชายเดี่ยว ในปี 2025 จอกอวิชแต่งตั้งคู่แข่งอย่างแอนดี มาร์รีเข้ามาเป็นผู้ฝึกสอน
ในการแข่งขันนานาชาติ จอกอวิชพาทีมชาติเซอร์เบียคว้าแชมป์เดวิส คัพ ในปี 2010 และ แชมป์เอทีพี คัพ ในปี 2020 และคว้าเหรียญทองประเภทชายเดี่ยวในโอลิมปิกฤดูร้อน 2024 และ เหรียญทองแดงในโอลิมปิกฤดูร้อน 2008 จอกอวิชได้รับรางวัลลอริอุสเวิลด์สปอตส์อะวอดส์สาขานักกีฬาชายยอดเยี่ยม 5 สมัย และสถิติรางวัลนักเทนนิสยอดเยี่ยมประจำปีของเอทีพี 8 สมัย และดำรงตำแหน่งประธานสมาคมผู้เล่นเทนนิสอาชีพตั้งแต่ ค.ศ. 2016–2020 เขาได้รับเครื่องอิสริยาภรณ์ขั้นสูงสุดของประเทศเซอร์เบีย และได้รับการยกย่องให้เป็นนักกีฬาชาวเซอร์เบียที่ยิ่งใหญ่ที่สุด เขาก่อตั้งมูลนิธิ Djokovic Foundation เพื่อช่วยเหลือเด็กด้อยโอกาส และได้รับแต่งตั้งเป็นทูตสันถวไมตรีของกองทุนเพื่อเด็กแห่งสหประชาชาติ ในปี 2015 จอกอวิชเป็นผู้เล่นที่ถนัดการเล่นทุกพื้นสนาม ได้รับการยอมรับในด้านความยืดหยุ่นของร่างกาย และความแข็งแกร่งทางจิตใจ รวมทั้งเป็นนักเทนนิสที่ตีลูกกราวด์สโตรกได้มีประสิทธิภาพมากที่สุดคนหนึ่ง จากความสำเร็จในแง่ของถ้วยรางวัลและสถิติส่วนตัว ส่งผลให้จอกอวิชได้รับการยกย่องจากสื่อ, ผู้เล่น และผู้ติดตามเทนนิสจำนวนมากให้เป็นนักเทนนิสที่ยิ่งใหญ่ที่สุดตลอดกาล